রোজভ্যালি চিটফাণ্ড কাণ্ডে কেন্দ্রীয় গোয়েন্দা সংস্থা তৃণমূল সাংসদদের গ্রেফতার করতেই রাজনৈতিক চক্রান্তের অভিযোগ করেছিলেন মুখ্যমন্ত্রী মমতা বন্দ্যোপাধ্যায়। তিনি বলেছিলেন, কেন্দ্রীয় সরকারই তৃণমূলকে চাপে ফেলতে সিবিআই-কে দিয়ে তাঁদের সাংসদদের ফাঁসিয়ে দিচ্ছে। 
এর এক মাসের মধ্যেই মাঠে নেমে পড়েছে মমতা সরকারের অধীনে থাকা কলকাতা পুলিশ। রোজভ্যালি চিটফাণ্ড কাণ্ডের অন্যতম তদন্তকারী সংস্থা এনফোর্সমেন্ট ডিরেক্টরেটের কর্তা মনোজ কুমারকে লালবাজারে তলব করল কলকাতা পুলিশ।

 
মনোজ কুমারের বিরুদ্ধে অ্ভিযোগ, তিনি রোজভ্যালি কর্তা গৌতম কুণ্ডুর স্ত্রী শুভ্রা কুণ্ডুকে বিদেশে টাকা পাচারে সাহায্য করেছিলেন। মনোজ কুমারের সঙ্গে শুভ্রা কুণ্ডুর একসঙ্গে বিমানবন্দরে ও দিল্লির হোটেলে ঢোকার ভিডিও ইতিমধ্যেই পেয়েছে পুলিশ। হোটেলে দু’জনের রাত্রিবাসের প্রমাণ পেয়েছে বলেই দাবি পুলিশের।  
আরও পড়ুন:—
সাসপেন্ড হওয়া ইডি কর্তা, গৌতম-পত্নীকে জেরা করবে পুলিশ
রোজ ভ্যালি গৌতমের ‘সত্যি’ নায়িকার খোঁজ, পরনে জিনস-শার্ট, চোখেতে কাজল
কলকাতার ম্যাঙ্গো লেনের একটি অফিস থেকে ১ কোটি ৪২ লক্ষ টাকা উদ্ধারের ঘটনায় মামলা দায়ের করা হয়েছে। তদন্তে নেমে পুলিশের দাবি, রোজভ্যালি কর্তা গৌতম কুণ্ডুর স্ত্রী শুভ্রা কুণ্ডু সংস্থার ১৫ কোটি টাকা ওই অফিসের মাধ্যমে বিদেশে পাচার করেছেন। আর এই কাজ তিনি করেছেন ইডি-র অ্যাসিস্ট্যান্ট ডিরেক্টর মনোজ কুমারের পরামর্শেই।
বৃহস্পতিবার গোয়ান্দা দফতরের ডিসি নীলু শেরপা চক্রবর্তীর নেতৃত্বে একটি দল শুভ্রা কুণ্ডুকে জিজ্ঞাসাবাদ করে। তবে তিনি তদন্তকারী অফিসারদের সঙ্গে সহযোগিতা করেননি বলেই সূত্রের খবর। 
রাজনৈতিকভাবে তৃণমূল কংগ্রেস এই ঘটনার ফায়দা তুলতে প্রস্তুত। তাদের দাবি, রোজভ্যালি তদন্ত পুরোটাই গড়াপেটা। তদন্তকারী অফিসারের সঙ্গে মূল অভিযুক্তের ঘনিষ্ঠতা এই অভিযোগের প্রমাণ বলেই শাসক দলের দাবি।
অন্যদিকে, রাজ্য বিজেপি সভাপতি দিলীপ ঘোষ বৃহস্পতিবার মনোজ কুমারকে দক্ষ অফিসার বলে দাবি করেছেন। তাঁর মতে, মনোজ কুমারকে হয়তো ফাঁসানো হয়েছে।
মমতার যেমন অভিযোগ সিবিআইকে ব্যবহার করে তৃণমূলকে চাপে ফেলতে চাইছে, তেমন দিলীপ ঘোষেরও ইঙ্গিত মনোজ কুমারের ক্ষেত্রেও কলকাতা পুলিশকে ব্যবহার করে মমতা উল্টো চাপ দিচ্ছেন।